Politiet har anholdt en 24-årig mand i forbindelse med truslerne mod en skole i Holstebro

Midt- og Vestjyllands Politi skriver i en pressemeddelelse, at de har anholdt en 24-årig mand for trusler mod Holstebro VUC og HF.

Politiet var tidligt i morges massivt til stede på VUC i Holstebro, efter de fik en anmeldelse om en trussel mod skolen lagt ud på netsiden 4chan.org.

Manden blev anholdt fredag kl. 14.29 og er sigtet for trusler.

Se også: Elever afbryder undervisning efter trussel på chatforum

Politiet bekræfter, at truslen blev givet over nettet og anmeldt til politiet. Politiet fik nys om truslen torsdag, men orienterede først skolens ledelse fredag morgen.

Ifølge Ekstra Bladet lød truslen således: 'Hvis du bor i Danmark og går på VUC i Holstebro, så skal du ikke komme i skole'.

Fandt trussel på nettet

Kort efter blev truslen på 4chan.org fjernet, men en bruger tog et billede af det og delte det et andet sted på nettet.

Vedkommende, der skrev den foruroligende besked på nettet, havde en korsfarer som profilbillede. Et symbol, som ofte bruges af højre-ekstremister.

Rune Hansen opdagede skole-truslen og handlede med det samme.

- Da jeg så det, ringede jeg til PET og meldte det. Det var tilfældigt, jeg stødte på det, og det kan have været en dårlig joke, men jeg ville for alt i verden undgå et angreb i Danmark, siger Rune Hansen til Ekstra Bladet.

Se også: Rune fandt skole-trussel på nettet: Frygtede hævn for Paris

Mens nogle elever på VUC i Holstebro fredag morgen valgte at afbryde undervisningen og gå hjem fra skole, fordi de var bange, fik det ikke ledelsen til at sende elever og lærere hjem, skriver Dagbladet Holstebro.

Skolens leder var tidligere i dag rundt i alle klasser og informere eleverne om, at de skulle forholde sig roligt, og at undervisningen ville fortsætte som planlagt.

Kopi af amerikansk trussel

Truslen mod Holstebro VUC er noget nær identisk med den trussel, der indløb forud for skoleskyderiet på Umpqua Community College i Oregon i oktober, hvor 10 mennesker mistede livet.

Her var det ligeledes 4chan.org der blev brugt.

Dengang lød truslen: 'Some of you guys are alright. Don’t go to school tomorrow if you are in the northwest.'

Se også: Trusler mod skole på nettet: 'Kom ikke i skole'